Preiļu galvenā bibliotēka

Preiļu galvenā bibliotēka ir izglītības, informācijas un kultūras iestāde, kas pilda savas funkcijas saskaņā ar Latvijas Republikas bibliotēku likumuBibliotēku likums un citiem Latvijas Republikas normatīvajiem aktiem. Bibliotēka ir Preiļu novada domes struktūrvienība un tās darbības mērķis ir iedzīvotāju bibliotekārā, bibliogrāfiskā un informacionālā apkalpošana. Preiļu galvenā bibliotēka konsultē un sniedz metodisko palīdzību 18 Preiļu novada pašvaldību bibliotēkām.

 Vēsture 
Bibliotēka — lasītava tika atvērta 1930. gada 23. oktobrī. Līdz 1957. gadam bibliotēka atradās Daugavpils ielā 17. No 1957. gada līdz 1986. gadam bibliotēka bija izvietota pilsētas Kultūras nama telpās Raiņa bulvārī 28. 1986. gadā bibliotēka pārcēlās uz Rēzeknes ielu 24a, bet kopš 2006. gada bibliotēka atrodas jaunās, bibliotēkas vajadzībām atbilstošās telpās Kārsavas ielā 4.

 Bibliotēkas struktūra 
 Bērnu literatūras nodaļa
 Abonements
 Vispārīgā lasītava, novadpētniecība
 Periodikas lasītava
 Krājuma komplektēšanas un apstrādes nodaļa
 Metodiskais un konsultatīvais centrs
 ES informācijas punkts

 Bērnu literatūras nodaļa 
Preiļu pilsētas bērnu bibliotēka dibināta 1952. gadā. Sākotnēji tā atradās Tirgus laukumā, Preiļu 2. vidusskolas ēkā. 1956. gadā bibliotēka tika pārcelta uz Daugavpils ielu 17. No 1958. līdz 1977. gadam bibliotēka tika izvietota kultūras nama telpās Raiņa bulvārī 28. No 1977. līdz 1993. gadam tā atradās Raiņa bulvārī 1. Šajā laikā bibliotēkā darbojās leļļu teātra un jauno grāmatu draugu pulciņš. Par tradīciju kļuva „Jauno bibliotekāru” salidojumi. Skolēni izdeva jaunrades darbu žurnālu „Юный книголюб”. 1993. gadā bibliotēka saņēma telpas Raiņa bulvārī 26. Ģeogrāfiski izdevīgā atrašanās vieta, blakus skolām, veicināja apmeklējumu skaita pieaugumu. Grāmatu fonds pārsniedza 20000 eksemplāru.

2000. gadā Bērnu bibliotēka tika pievienota rajona bibliotēkai. Tā kļuva par Rajona Galvenās bibliotēkas (RGB) Bērnu literatūras nodaļu. Ienākot modernām tehnoloģijām un paplašinoties bibliotēkas funkciju lokam, bibliotēka veidojās par informācijas, kultūras, izglītības un atpūtas centru. Lai lasīšanai piesaistītu plašāku bērnu loku, Bērnu literatūras nodaļa iesaistījās Valsts Kultūrkapitāla fonda lasīšanas veicināšanas projektā „Bērnu žūrija”.

Kopš 2006. gada Bērnu literatūras nodaļa atrodas Kārsavas ielā 4, vienā ēkā ar pieaugušo bibliotēku. Nodaļā tiek organizēti dažādi pasākumi, konkursi, viktorīnas, veidotas bērnu un jauniešu radošo darbu izstādes, darbojas teātra grupa „Kājām gaisā”. Bērnu literatūras nodaļa aktīvi sadarbojas ar Preiļu 1. pamatskolu, Preiļu 2. vidusskolu, Preiļu novada bērnu un jauniešu centru, Preiļu novada pirmsskolas izglītības iestādi „Pasaciņa”, citām novada izglītības un kultūras iestādēm.

 Piedāvātie pakalpojumi 
Visiem Preiļu galvenās bibliotēkas apmeklētājiem pieejami šādi bezmaksas pamatpakalpojumi:
 Informācija par bibliotēkas krājumiem, nodaļām un bibliotēkas lietošanas noteikumiem;
 Iespieddarbu un citu bibliotēku krājumos pieejamo materiālu izsniegšana lasīšanai mājās;
 Uzziņu izdevumu — enciklopēdiju, vārdnīcu, rokasgrāmatu, ceļvežu, u.c. — izmantošana uz vietas bibliotēkā;
 Preses izdevumu izmantošana uz vietas bibliotēkā un izsniegšana lasīšanai mājās;
 Grāmatu rezervēšana pēc lasītāju pieprasījuma;
 Informācijas avotu meklēšanas līdzekļi — elektroniskais katalogs, novadpētniecības datubāzes u.c.;
 Datorpakalpojumi — internets, ofisa programmas, autorizētās tiešsaistes datubāzes u.c.;
 WiFi — iespēja ar savu klēpjdatoru pieslēgties bezvadu interneta tīklam;
 Tematiskas, bibliogrāfiskas un faktogrāfiskas uzziņas;
 Konsultācijas par informācijas meklēšanu Internetā, katalogos un datubāzēs;
 Bibliotēkas tīklā, portālā filmas.lv, ir iespēja skatīties latviešu filmas (spēlfilmas, dokumentālo kino, animācijas filmas u.c.);
 Bibliotēku, literatūru un lasīšanu popularizējoši pasākumi;
 Bibliotēkas krājumā neesošu grāmatu pasūtīšana no citām bibliotēkām starpbibliotēku abonementa (SBA) kārtā;

 Atsauces 

 Ārējās saites 
 Preiļu galvenās bibliotēkas mājaslapa

B
Kategorija:Latvijas bibliotēkas